钦定古今图书集成/方舆汇编/职方典/第1395卷 > 《广西猺獞》
## 钦定古今图书集成/方舆汇编/职方典/第1395卷 > 《广西猺獞》

广西经略使所领二十五郡，其外则西南诸蛮。蛮之
区落，不可殚记，姑记其声问相接。帅司常有事于其
地者数种：曰羁縻州洞，曰猺，曰蛮、曰黎、曰蜑，通谓之
蛮。

羁縻州洞隶邕州左右江者为多。旧有四道侬氏，谓
安平、武勒、忠浪、七源四州，皆侬姓。又有四道黄氏，谓
安德、归乐、露城、田州，皆黄姓。又有武侯、延众、石门、感
德四镇之民。自唐以来内附，分析其种落，大者为州，
小者为县，又小者为洞。国朝开拓寖广州县，洞五十
馀所，推其雄长者为首领，籍其民为壮丁。其人物犷
悍，风俗荒怪，不可尽以中国教法绳治，姑羁縻之而
已。有知州、权州、监州、知县、知洞，其次有同发遣、权发
遗之属，谓之主户，馀民皆称“提陀”，犹言百姓也。其田
计口给民，不得典卖，惟自开荒者由己，谓之“祖业口
分田”，知州别得养印田，犹圭田也。权州以下无印记
者，得荫免田。既各服属其民，又以攻剽山獠及博买
嫁娶所得生口，男女相配，给田使耕，教以武技，世世
隶属，谓之“家奴”，亦曰“家丁”；民户强壮可教劝者，谓之
“田子田丁”，亦曰“马前牌”，总谓之“洞丁。”今黄姓尚多而
侬姓绝少。智高乱后，侬氏善良，许从国姓。今多姓赵
氏，有举洞纯一姓者，婚姻不以为嫌。酋豪或娶数妻，
皆曰“媚娘。”宜州管下，亦有羁縻州县十馀所，其法制
尤疏，几似化外。其尤者曰南丹州，待之又与他州洞
不同，特命其首领莫氏曰刺史，月支盐料及守城供
给钱。其说以谓宜州徼外即唐黄家贼之地，崇建南
丹，使控制之，莫氏家人亦时有反者。今刺史莫延葚
逐其弟延廪而自立，延廪奔朝廷，谓之“出宋。”〈凡州洞归明者
皆谓出宋〉

猺本五溪、槃瓠之后，其壤接广右者，静江之兴安、义
宁、古县，融州之融水、怀远县界皆有之。至深山重溪
中，椎髻跣足，不供征役，各以其远近为伍。

獠在右江溪峒之外，俗谓之“山獠。”依山林而居，无酋
长版籍，蛮之荒忽无常者也。以射生，食动而活，虫豸
能蠕动者皆取食。无年甲、姓名。一村中惟有事力者
曰“郎火”，馀但称“火。”旧传其类有飞头、凿齿、鼻饮、白衫、
花面、赤裈之属二十一种。今右江西南一带甚多，殆
百馀种也。

蛮，南方曰蛮。今郡县之外，羁縻州洞，虽故皆蛮，地犹
近省民供税役，故不以蛮命之。遇羁縻，则谓之化外
真蛮矣。区落连互，接于西戎，种类殊诡，不可胜记。今
志其近桂林者，宜州有西南蕃、大小张、大小王、龙石、
滕谢诸蕃，地与牂牁接。人椎髻跣足，或著木履，衣青
花斑布，以射猎仇杀为事。又南连邕州南江之外者，
罗殿、自杞等以国名；罗孔、特磨、白衣、九道等以道名。
而峨州以西别有酋长。无所统属者，苏绮、罗坐、夜面、
计利、流求、万寿、多岭、阿误等蛮，谓之生蛮，酋自谓太
保，大抵与山獠相似，但有首领耳。罗殿等处乃成聚
落，亦有文书公文，称“守罗殿国王。”其外又有大蛮落，
西曰大理，东曰交趾。大理，南诏国也。交趾，古交州，治
龙编，又为安南都护府。

黎海南四郡，邬上蛮也。邬直雷州，由徐闻渡半日，至
邬之中，有黎母山，诸蛮环居四旁，号“黎人山”极高，常
在雾霭中，黎人自鲜识之。久晴，海气清廓，时或见翠
尖浮半空云。蛮皆椎髻跣足，插银铜锡钗。妇人加铜
环，耳坠垂肩。女及筓即黥颊为细花纹，谓之“绣面女。”
既黥，集亲客相庆贺，惟婢获则不绣面。四郡之人多
黎姓，盖其裔族，而今黎人乃多姓“王。”

蜑，海上水居蛮也。以舟楫为家，采海物为生，且生食
之。入水能视合浦珠池蚌蛤，惟蜑能没水探取。旁人
以绳系其腰，绳动摇则引而上。先煮毳衲极热，出水
急覆之，不然，寒栗而死。或遇大鱼、蛟鼍诸海怪，为鬐
鬣所触，往往溃腹折支，人见血一缕浮水面，知蜑死
矣。

《明会典》、